
Muutokseen sisältyy aina se mahdollisuus, että kaikki ei jää ennalleen.


Mikko Nenonen









Omistamme tämän kirjan kaikille reumalaisille, kaikille niille upeille ammattilaisille, jotka työskentelivät sairaalassa vuosina 1951-2010.


Olkaamme ylpeitä työstämme!









Lukijalle


Mikko Nenonen, yleislääketieteen erikoislääkäri, dosentti, eMBA, Reumasäätiön sairaalan hallintoylilääkäri, tuottajajohtaja ja tilaajajohtaja 2002-2008


Jaana Pollari, KTM, eMBA, Reumasäätiön sairaalan aluejohtaja, Viestintä ja kehitys 2004-2007


Olli T. Hakkarainen, ekonomi, MBA, Reumasäätiön hallituksen puheenjohtaja 2008-2010


REUMASAIRAALAN LAATUPOLKU


Reumasäätiön sairaala aloitti määrätietoisen laatutyön vuosituhannen vaihteessa pärjätäkseen muuttuvassa toimintaympäristössä.


Näiden kansien sisällä oleva aineisto on julkaistu aikaisemmin kaksikymmentä vuotta sitten vuonna 2005 ja se kertoo Reumasäätiön sairaalan muutostien 2002-2005 perinteisestä erityistason sairaalasta nykyaikaiseksi prosessimaisesti toimivaksi, yksijohtajamallilia johdetuksi, aikanaan Suomen tuottavimmaksi sairaalaksi, joka ensimmäisenä terveydenhuollon laitoksena Suomessa sai The European Foundation for Quality Management (EFQM) laatutunnustuksen pistemäärällä 450/1000. Kirjan pääsisällön muodostaa tuolloin kirjoittamamme laatupalkintohakemus, joka on säilytetty alkuperäisessä muodossaan, koska jokainen organisaatio kuitenkin joutuu toteuttamaan itse oman laatutiensä pärjätäkseen omassa ajassaan ja omassa toimintaympäristössään.


Tämä kirja kertoo, että laatutie on mahdollinen ja se antaa suuntaviivoja etenemiselle.


Reumasäätiön sairaala lähti laatuprosessiin saadakseen kilpailuetua mm. jononpurkuprojektien kilpailutuksissa, mutta prosessin myötä sairaalassa myös eriytettiin arvonlisäverolliset toiminnot ja kustannukset sekä terveydenhuoltona arvonlisäverottomat toiminnot eri organisaatioihin, jolla saatiin 1015 % etu tuotehinnoittelussa.


Alla olevassa kuvassa on yhteenveto EFQM-prosessin yksityiskohdista, joilla katoimme kaikki toiminnan osa-alueet. Näistä tärkeimpiä olivat mielestämme tilaaja-tuottajamallin toteuttaminen, joka konkretisoitui myös johtoryhmätasolla, jossa pöydän toisella puolella istuivat tilaajat ja toisella puolella tuottajat. Muutoksessa se, mikä aikaisemmin oli ollut toimintayksiköiden omaisuutta kuten tilat, laitteet ja henkilöstö, muuttuivat kuluiksi ja kustannuksiksi.

Toinen merkittävä innovaatio oli yksijohtajamalli, jolla korvasimme sosiaali- ja terveydenhuollon perinteisen moniulotteisen matriisimallin. Tätä oli yritetty myös Helsingin ja Uudenmaan sairaanhoitopiirissä Kari Nenosen toimitusjohtaja kaudella. Me onnistuimme siksi, että purimme johtamisen eri ulottuvuuksiin, joita tuki keskitetty henkilöstöhallinto. Prosessijohtaja eli tuotepäällikkö oli samalla prosessin omistaja, jonka alaisina työskentelivät kaikki prosessiin osallistuvat ammattiryhmät professo-Aikoinaan tätä hakemusta ei painettu eikä julkaistu laajemmin, vaan laatupalkintokilpailun lisäksi hakemuksen tiivistelmää käytettiin sidosryhmien informoimiseen, kilpailut uksissa kertomaan laatujärjestelmästä. Tiivistelmä jaettiin myös osana muutoksen jalkautusta koko henkilökunnalle ja se käsiteltiin Mikon ja Jaanan vetämissä laatukinkereissä. Henkilöstölle järjestettiin myös laatutentti, johon sai vastata tiivistelmää käyttäen. Verottomat rahapalkinnot olivat merkittäviä, pääpalkinto 1000 €.

reistä laitoshuoltajiin. Kullakin ammattiryhmällä oli erikseen ammatillinen johto, joka huolehti esimerkiksi ammattitaidon kehittämisestä. Lääkäreille tärkeä johtamisen ulottuvuus oli tieteellinen johto, jossa vastuuhenkilönä oli professori.


Henkilöstähalinnon pohjana olivat kehityskeskustelut kompetenssijärjestelmän mukaisesti. Kehityskeskustelut koskivat kaikkia reumalaisia.


Hakemuksen kirjoitusprosessi kesti kolme vuorokautta, jonka jälkeen kirja oli viimeisteltävissä painokuntoon. Sen pohjaksi sairaalassa tuotettiin runsaasti yksiköiden omaa itsearviointiaineistoa, mutta mitään niistä ei sellaisenaan kelpuutettu hakemukseen, vaan rakensimme hakemuksesta yhtenäisen ja johdonmukaisen kehityspolun.


Näin EFQM arvioitsijat tapasivat sairaalassa henkilöstön, joka osasi selittää heille perusteellisesti uuden toimintamallin. Kinkerit pidettiin myös johtoryhmälle, hallitukselle ja valtuustolle. Kinkeriprosessi on esitetty yllä olevassa kuvassa.


Aineisto julkaistaan nyt uudelleen avoimesti saatavilla olevana kirjana, koska se dokumentoi uuden tavan ajatella, toteuttaa ja johtaa sosiaali-ja terveydenhuollon palveluja. Nyt esiteltäviä malleja ja innovaatioita on testattu oikeassa sairaalaympäristössä ainakin kolmen vuoden ajan. Näihin kokemuksiin viitataan useassa kohdassa Kirjassa SOTE 3.0 - Kohti SOTEn uutta kulttuuria1.


LAATUTYÖ HIIPUU JA POLKU HÄMÄRTYY


Laatupalkinnon saavuttamisen jälkeen kävi ilmeiseksi, että uuden toimintamallin omaksuminen eteni henkilöstön keskuudessa paremmin kuin ylimmän johdon piirissä. Perinteiseen hierarkkiseen hallintomalliin kiinnittyminen hidasti päätöksenteon siirtymistä lähemmäs asiakasrajapintaa, mikä aiheutti jännitteitä erityisesti tilaaja- ja tuottajapuolen välille.


Talouden tasapainottamiseksi kokeiltiin uusia ratkaisuja, kuten palveluiden myyntiä ulkopuolisille asiakkaille ja joustavampaa henkilöstön allokointia. Näitä keinoja ei kuitenkaan laajasti hyödynnetty, mikä johti lopulta vaikeisiin sopeuttamistoimiin ja henkilöstövähennyksiin. Niiden seurauksena sairaala menetti myös tärkeitä yhteistyösuhteita.


Johtamisjärjestelmän haasteet korostuivat toiminnan supistuessa. Aiemmin lääketieteellinen asiantuntemus oli riittänyt hallitustyöskentelyn perustaksi, mutta kriisitilanteessa olisi tarvittu enemmän taloudellista ja liiketoimintaosaamista - ei vain hallituksessa, vaan myös operatiivisessa johdossa. Sairaalan tulevaisuus olisi vaatinut kykyä johtaa muutosta, kehittää uusia ansaintamalleja ja tehdä vaikeita päätöksiä nopeasti muuttuvassa ympäristössä.


Kriisin syventyessä kävi perinteinen: hallitus jäi pitkälti toimitusjohtajan informaation varaan eikä ollut riittävän perillä siitä, miten sairaalalla lopulta meni. Tämä johti päätöksiin, jotka perustuivat odotuksiin ja toiveisiin, eikä realistiseen tilannekuvaan. Tilanne ei ole poikkeuksellinen - säätiökentässä vastaava ilmiö toistuu edelleen, kun hallitusten kyky seurata ja ohjata toimintaa jää pitkälti johdon raportoiman tiedon varaan.


Laatutyö jäi taka-alalle pian tunnustuksen saamisen jälkeen. Yritykset jatkaa kehittämistä hiipuivat, ja lopulta palattiin vanhoihin toimintamalleihin. Tämä päätös osoittautui kohtalokkaaksi, ja sairaalan toiminta päättyi konkurssiin vuonna 2010.


REUMASAIRALAN VIIMEISET VUODET 2008-2010 (OLLI HAKKARAINEN)


Kansaneläkelaitokselle muodostui aikanaan joukko ns. yhteistoimintasäätiöitä. Kela oli niitä perustanut tai hankkinut piiriinsä sellaisten sairauksien osalta, joita muu julkinen terveydenhoito ei pystynyt hoitamaan sairauksien harvinaisuuden tai hoitojen pitkäkestoisuuden vuoksi. Sotien jälkeen Heinolaan perustettu Reumasäätiö oli yksi näistä sairaaloista. EU:n myötä Kela ei voinut enää 2000-luvulla tukea suoraan tällaisia toimijoita, jos niillä oli muita esim. yksityisiä tai puolijulkisia kilpailijoita. Kela osana valtiovaltaa oli velvollinen kilpailuttamaan kaikki hankintansa, joten ei Reumakaan voinut enää "lähettää laskua" Kelaan, jos rahat olivat loppumassa. Ennen kilpailutukseen siirtymistä Kela antoi useille säätiöille erityisavustuksen, jotta ne voisivat kohentaa kilpailukykyään.


Reumasäätiön hallituksessa oli koko toiminnan ajan ollut lähinnä lääketieteellistä osaamista. Hallitus oli jo taustansa vuoksi kiinnostunut hoidon tuloksista ja sen kehittämisestä. Tässä oli myös onnistuttu. Oli syntynyt ns. Heinolan malli reumasairauksien hoitoon, ja samalla oli koulutettu joukko reumalääkäreitä Kelan huolehtiessa pääosin kustannuksista.


Toukokuussa 2008 sain soiton Kelasta, jonka omia rakennemuutoksia olin konsultoinut muutamaa vuotta aikaisemmin. Reumasairaala toimi jatkuvasti tappiolla ja hallitus oli päätetty miehittää ns. hallitusammattilaisilla lääketieteen osaajien asemasta. Minua pyydettiin Reumasäätiön puheenjohtajaksi ja tehtäväksi tuli selvittää, onko Reuma enää elinkelpoinen tai löytyisikö joku muu ratkaisu, esimerkiksi fuusio sairaalan pelastamiseksi.


Aloin tutustua Reuman tilanteeseen yhdessä muun hallituksen kanssa. Ylin johto esitteli hienoja suunnitelmia, ja organisaatiossa oli tehty hyvää työtä, josta yhtenä esimerkkinä oli laatutyöryhmän tulokset. Syksyyn mennessä kuitenkin selvisi, että ylimmän johdon suunnitelmat olivat lähinnä toiveajattelua. Niiden toteuttamiseksi olisi esim. lainsäädäntö pitänyt muuttaa niin, että kaikki sairaanhoitopiirit velvoitettaisiin lähettämään reumapotilaita Heinolaan. Hanke oli poliittisesti mahdoton. Keskussairaaloiden hallituksissa istui paikallisia poliitikkoja. Nämä karsastivat kaikkia hankkeita, joihin sisältyi vaara, että työtä, potilaita ja rahaa siirtyisi pois omasta sairaanhoitopiiristä. Heille oli tärkeää, että oma sairaala kasvoi ja rarjosi kaikkea mahdollista hoitoa oman alueensa asukkaille - äänestäjille. Pitkään neuvoteltiin myös Invalidisäätiön (nyt Livesäätiö) kanssa yhdistymisestä. Synergiahyötyjä kyllä löytyi, mutta ei tarpeeksi kahden talousvaikeuksissa olevan säätiön pelastamiseksi.


Organisaatioita kehittäessäni olen puhunut paljon "julmista tosiasioista", joita ei useinkaan pitkään toiminut johto varsinkaan perinteitä omaavissa organisaatiossa mielellään tunnusta. Näin oli myös Reumalla. Tärkeimpiä Reuman alamäkeen vaikuttaneita muutoksia alla. Valitettavasti ne kaikki myös toteutuivat.




	Reumatautien hoito oli muuttunut. Enää ei tarvittu pitkiä sairaalajaksoja, vaan uudet lääkkeet sekä ortopedian kehittyminen helpottivat potilaiden hoitoa lähellä kotia, keskussairaaloissa.


	Kaikki yliopistolliset keskussairaalat olivat perustaneet tai perustivat omia reumaosastoja, kun erikoislääkäreitä oli saatavilla. Jo perustettua osastoa ei yksikään sairaala ollut valmis sulkemaan toisen hyväksi. Potilaiden mukana lähtisi myös työtä ja rahaa.


	Kuntoutus avattiin kilpailulle ja samaan aikaan maassa vapautui huomattavasti kuntoutuskapasiteettia veteraanien vähetessä. Uudet kilpailijat vapaita perinteistä ja laskivat tarkkaan kustannuksensa, kun tarjosivat mitä Kela pyysi, eikä sitä, miten oli aina toimittu. Asiakkaat valitsivat, kun pääsivät valitsemaan mieluummin "kylpylän" kuin syrjäisen sairaalan kuntoutuspaikakseen.


	Reuman tulosta oli kannatellut ortopedian osaaminen. Potilaita saatiin aikansa, kun keskussairaalat purkivat nivelleikkausjonojaan. Kiitos Reumankin tehokkaan toiminnan jonot lyhenivät, eikä potilaita enää tarvinnut lähettää Heinolaan, vaan sairaalat leikkasivat itse. Jonoja purkamaan ilmoittautui myös yksityisiä lääkäriasemia, jotka perustivat leikkausosastoja lähemmäksi potilaita.


	Reumalla oli aivan liian isot kiinteistöt supistuvalle toiminnalle, ja saatuja investointiavustuksia oli käytetty "vääriin" hankkeisiin kuten vanhan hoitajien asuntolan saneeraamiseen hotelliksi, johon ei löytynyt juurikaan asiakkaita.





Keväällä 2010 kaikki edellä mainitut riskit toteutuivat, potilaita tuli entistä vähemmän ja oli selvä, että kesällä loppuisi rahat. Hallitus saattoi vain ilmoittaa yhteistyötahoille, että konkurssi on edessä. Päätös oli raskas Reuman henkilökunnalle, viimeisille potilaille ja Heinolan seudulle. Seurasi erilaisia lähetystöjä ja poliittinen myrsky eduskuntaa myöten. Kaikki vaativat Reuman pelastamista, mutta kukaan ei kertonut, miten ja millä tai kenen rahoilla se tehdään. Aika oli ajanut Reuman sairaalan ohi.


REUMASAIRAALAN LAATUPERINTÖ: MUUTOS ON MAHDOLLINEN


Reumasäätiön sairaala ei enää ole keskuudessamme, vaan sairaalan toiminta päättyi vuonna 2010 konkurssiin, jonka syitä Mikko ja Olli Nylander pohtivat seuraavassa kirjoituksessaan, joka julkaistiin myös lyhennettynä Suomen Lääkärilehdessä2. Jo pari vuotta varhemmin muutoshankkeen avainhenkilöt olivat jättäneet sairaalan, joka oli päättänyt palata vanhoihin toimintamalleihin ja johtamisjärjestelmään, jotka lopulta johtivat toiminnan päättymiseen konkurssissa.


Reumasäätiön sairaala oli laatuinnostuksen aikaan todennäköisesti Suomen parhaita työpaikkoja, joissa henkilöstö oli ylpeä työstään ja työpaikastaan. Henkilöstöstä pidettiin huolta ja vuotuiset liikuntapäivät ja pikkujoulut olivat mieleenpainuvia. Johto myös laittoi itsensä likoon näissä tilaisuuksissa.


Laatutyö myös herätti huomiota ulkomaita myöden ja Mikko kävi mm. vetämässä tämän työn pohjalta kolmipäiväisen laatuseminaarin Iranin Islamilaisen tasavallan kutsumana iranilaisten terveydenhuoltolaitosten johdolle. Työtä esittelimme myös lukuisissa kongresseissa.


Nyt toivomme, että noina vuosina tehty työ, jonka nyt avaamme kaikkien tutkittavaksi, inspiroisi SOTE 3.0 tielle lähteviä toimijoita ajattelemaan ja etsimään uusia ratkaisuja peruspalvelujen toteutukselle. Kirja julkaistaan myös osin siksi, että samat vaarat ovat vaanimassa SOTE 3.0 muutosprosessissa. Muutokseen on lähdettävä tosissaan ja sinä on edettävä määrätietoisesti. Maanlaajuisen SOTE-palvelujärjestelmän muutos on kertaluokkaa suurempi, kuin yhden sairaalan tuominen nykyaikaan, mutta kummassakin muutostiimin osaaminen ja sitoutuminen on onnistumiselle keskeistä.


Hartolassa ja Lahdessa 5.3.2025


Mikko Nenonen & Jaana Pollari


Terveydenhuolto markkinapaineessa: Businesscase Reumasäätiön sairaala 1951-2010


Mikko Nenonen, yleislääketieteen erikoislääkäri, dosentti, eMBA


Olli Nylander, yhteiskuntatieteiden maisteri


Reumasäätiön sairaalan toiminta käynnistyi 1951 Heinolassa, jonne rakennettiin 309 paikkainen sairaala mäntykankaalle, alueelle, jonka uskottiin olevan mahdollisimman suotuisa reumasairaiden toipumiselle. Sairaalan toiminta päättyi konkurssiin huhtikuussa 2010. Mediuutisten haastattelussa 19.3.2010 sairaalan viimeinen toimitusjohtaja Hannele Kalske kuvaa konkurssiin johtaneita syitä: "Sairaalan talousvaikeudet alkoivat vuonna 2005, kun lähetteiden määrä alkoi laskea. Yksi taloudellisista takaiskuista oli se, että kaavailtu yhteistyö Invalidisäätiön Ortonin kanssa kariutui. Kyse on usean vuoden tappiokierteestä, joka on vuosi vuodelta pahentunut."


Konkurssipesän varojen jaosta sovittiin toukokuussa 2017, joten sairaalan tarina on nyt valmis. Konkurssin syitä on kuitenkin käsitelty mielestämme yksinkertaistaen. Koska terveydenhuoltoon SOTE-uudistuksen myötä tuodaan yhä enemmän markkina- ja kilpailuelementtejä, olemme pitäneet tarpeellisena palata asiaan uudesta näkökulmasta.


YRITYKSET JA ORGANISAATIOT TOIMIVAT MUUTTUVASSA YMPÄRISTÖSSÄ


Kirjoittajien näkökulma suomalaiseen terveydenhuoltoon ja Reumasäätiön sairaalaan pohjautuu työhömme ensin STAKES:in tilasto- ja rekisteriyksikössä, jolloin seurasimme kehitystä tilasto- ja benchmarking-tietojen pohjalta. Tämän jälkeen toinen kirjoittajista (MN) työskenteli vuosina 2002-2008 Reumasäätiön sairaalassa hallinto- ja johtajaylilääkärinä, tuottaja- ja tilaajajohtajana, kuntoutuksen aluejohtajana ja muutosjohtajana katsoen sairaalan kriittisiä vaiheita sisältäpäin. Johtoryhmän aineisto noilta vuosilta on ollut tämän tarkastelun pohjana. Toinen kirjoittajista (ON) seurasi tilannetta valvovan viranomaisen roolissa Valviran tietojohtajana sekä tietojohtamiseen ja tiedolla johtamiseen erikoistuneena kirjoittajana (http://ollintuumailut.blogspot.fi/). Kirjoittajat ovat saaneet myös arvokkaita kommentteja Reumasäätiön hallituksen viimeiseltä puheenjohtajalta Olli Hakkaraiselta. Kirjoitusta ovat kommentoineet myös konkurssin aikaan VALVIRA:n ylijohtajan toiminut Marja-Liisa Partanen ja peruspalveluministerinä toiminut Paula Risikko.


Toimintaympäristön muutokset ovat organisaatioiden johdon "jokapäiväistä leipää". Siksi organisaatioilla on visio, missio ja strategia, joita ajoittain tarkistetaan. Kehittämällä ja suuntaamalla toimintaansa organisaatio selviytyy suuristakin muutoksista. Miksi tämä ei onnistunut Reumasäätiön johdolle, jolla oli käytössään huippuluokan johtamisjärjestelmä ja sitä tukeva raportointi, jotka huomioitiin myös EFQM- laatutunnustuksella vuonna 2005 (http://www.tekniikkatalous.fi/tyoelama/2005-ll-11/Presidentti- Halonen-jakoi-laatupalkinnot-3292218.html)?


REUMASÄÄTIÖN SAIRAALAN PERUSTAMINEN OSANA KANSANELÄKELAITOKSEN STRATEGIAA


Ajatus reumasairauksiin erikoistuneen sairaalan perustamiseen heräsi 30-luvulla. Kansaneläkelaitoksen pitkäaikainen ylilääkäri Antti Huunan-Seppälä selvitti Reumasairaalan 50-vuotisjuhlakirjaa varten sairaalan perustamiseen johtaneita keskusteluja3. Reumasairaudet iskivät tuolloin erityisesti työikäiseen väestöön ja lapsiin johtaen vuosikymmenien työkyvyttömyyteen ja yhteiskunnan tukitoimien tarpeeseen.


Reumasairaudet olivat Kansaneläkelaitokselle merkittävä kuluerä, jota toivottiin voitavan vähentää aiempaa tehokkaammalla kuntoutuksella, ja hoitojen kehittyessä myös lykätä työkyvyttömyyttä.


Reumasairaalan perustaminen oli Kansaneläkelaitokselle strateginen valinta. Vuonna 1938 Suomessa oli 1625 kroonisten niveltautien vuoksi "täysin tai miltei täysin avutonta" 18-54-vuotiasta kan­salaista4. Tämän vuoksi Kansaneläkelaitos koki saavansa vastinetta Reumasairaalaan sijoittamilleen rahoille.


Toimintaympäristö muuttui ja reumataudeista tuli vanhusväestön sairaus eikä lastenreumakaan hoitojen ansiosta johtanut työkyvyttömyyteen kuin poikkeustapauksissa. Myöskään laitosmuotoisen reumakuntoutuksen tuottama lisäarvo ei ollut itsestään selvä niin kuin sairaalan kulta-aikana.


Reumasairaala ei enää ollut Kansaeläkelaitokselle strateginen sijoitus, ja sen rahoitustarpeisiin alettiin suhtautua kriittisemmin. Tätä kärjisti vielä kehittynyt kilpailulainsäädäntö, joka rajoitti mahdollisuutta suoraan taloudelliseen tukeen, johon Reumasairaalassa oli totuttu luottamaan. Varhaisempien talousjohtajien kerrottiin kassan huvetessa pakanneen laskut laukkuun ja matkustaneen Kansaneläkelaitoksen pääkonttorille lisärahoitusta hakemaan.


Konkurssin yhteydessä kävi ilmi, että vuosien mittaan Kansaneläkelaitos oli avustanut Reumasairaalaa 20 miljoonalla eurolla. Nämä olivat pääosin toiminnan loppuvuosien remontti- ja korjausavustuksia, joihin liittyi takaisinperintäehto. Toimintaympäristön muutos näkyi jo vuosien 2002-2008 aikana, jolloin tukeen tarvittavat perustelut ja järjestelyt muuttuivat monimutkaisemmiksi kertoen Reumasairaalan ohentuneesta roolista Kansaneläkelaitoksen strategiassa. Tätä taustaa vasten Kansaneläkelaitoksen haluttomuus pelastaa Reumasäätiön sairaala vuonna 2010 on ymmärrettävä.


Ominaista Reumasäätiön ja Kelan yhteiselossa oli juuttuminen vanhaan strategiaan: sairaalasairaansijakeskeinen laitoshoito raikkaassa mäntymetsikössä.


KOLME PERUSONGELMAA


Reumasairaalan 50-vuotisjuhlavuosi 2001 oli sairaalalle suuri ponnistus, ja se merkitsi myös aktiivisen strategisen kehittämisen käynnistymistä. Samalla toteutettiin sukupolvenvaihdos monessa avaintehtävässä. Tässä yhteydessä kirjoittajista Mikko rekrytoitiin sairaalaan ensin vastaamaan lähetteillä tulevien asiakkaiden tasaisesta virrasta, sitten kehittämään johdon tietohuoltoa ja raportointia, sekä myöhemmin tekemään organisaatiouudistusta ja EFQM-laatujärjestelmää.


Kehitystyössä nousi esiin kolme ongelmaa, jotka olivat kaatamassa sairaalan talouden jo paljon toteutunutta konkurssia varhemmin. Osa näistä pystyttiin korjaamaan EFQM-laatutyön osana 2002-2004. Toiminnan jatkuminen olisi kuitenkin edellyttänyt radikaalia uudistumista, mutta siihen aika, voimavarat, rohkeus/halukkuus ja osaaminen eivät enää riittäneet.


1. Sekava toimintamalli


Ennen vuoden 2004 organisaatiouudistusta sairaalan suurimpien asiakasryhmien hoito oli jaettu monen tasa-arvoisen yksikön eli osaston kesken. Samoissa tiloissa hoidettiin erikoissairaanhoidon, kuntouttavan hoidon ja kuntoutuksen potilaita. Asiakassegmenttejä ei pystytty käytännön työssä tunnistamaan, vaan kaikki saivat enemmän tai vähemmän samankaltaisen, lääketieteellisten perusteiden mukaan tapauskohtaisesti määritellyn hoidon riippumatta siitä, mikä oli maksajan tekemä tilaus: erikoissairaanhoidon potilaita kuntoutettiin ja kuntoutuspotilaita tutkittiin "samaan hintaan".


Suurimmille vuotuisille tilauksille oli määritelty vuotuinen kokonaishinta, ei tilauksen volyymiä tai minimimäärää. Niinpä Päijät-Hämeen reumatilauksen määräraha loppui jo alkutalvesta ja loppuvuoden hoito tuotettiin "maksutta" tai "lahjatyönä" ilman kustannusten mukaista laskutusta. Kansaneläkelaitoksen kuntouttavan hoidon määräraha puolestaan toteutui vain harvoin tilauksen, eli maksimisumman


mukaisesti, koska jokaisen potilaan kohdalla KELA teki erikseen päätöksen lähettävän tahon hakemuksen ja Reumasairaalan pyynnön pohjalta. Toteutuma väheni vuosittain sairaalan viimeisten toimintavuosien aikana.


Rinnakkaisten tuotantoyksiköiden keskinäinen kilpailu määrärahoista, joiden tiedettiin loppuvan kesken, johti tilanteeseen, jossa pahimmillaan 4-6 yksikköä pyrki käyttämään määrärahan mahdollisimman etupainotteisesti, jotta oman yksikön budjetti toteutuisi. Tämän vuoksi vuosi vuodelta määrärahat loppuivat yhä varhemmin, ja jouduttiin loppuvuodesta toiminnan supistuksiin ja lomautuksiin, joka puolestaan sai osaavan henkilökunnan etsimään vaihtoehtoisia työllistymismahdollisuuksia. Vuoden 2004 organisaatiouudistus palautti määrärahojen käytön ohjattavuuden.


2. Vanhentuneet tuotteet


Reumasäätiön sairaala oli vuosikymmenien ajan tiennäyttäjä reumasairauksien hoidossa. Tämä asema menetettiin vuosituhannen vaihteeseen mennessä yliopistosairaaloille ja tutkimuslaitoksille.


Reumasairaalasta tuli osaavien käsityöläisten paja, jossa muualla kehitettyjä hoitoja valittiin ja seurattiin korkealla ammattitaidolla, ja jossa alansa huippuosaajat saivat toimia heidän osaamiselleen viritetyssä toimintaympäristössä. Hoidot myös pystyttiin toteuttamaan kustannustehokkaasti, josta muodostui sairaalan kriittinen menestystekijä. Toisaalta tehokas rutiiniprosessi söi jaksamista tutkimustyöltä, vaikka rahoituskin olisi ollut kunnossa.

Reumasairaalassa oli opittu luottamaan muutamaan vahvaan "syömähampaaseen", tuotteeseen, joiden tilausvolyymi oli suuri, sopimukset pitkäaikaisia, jopa niin, että niitä alettiin pitää itsestäänselvyyksinä ja tuotekehitykseen ei panostettu riittävästi. Vuonna 2005 analysoitiin koko sairaalan tuotepaletti tuotteiden elinkaaren, taloudellisen merkityksen, kilpailutilanteen ja resurssiprofiilin kannalta (kuvat seuraavilla sivuilla). Tuotepaletin hiipuminen oli selvästi nähtävissä. Uutena nousussa olivat vain ortopediset jononpurut, jotka auttoivat sairaalan nollatulokseen vuonna 2006.

Erikoissairaanhoidon tuoteanalyysi tehtiin Boston Consulting Group-matriisimallin (BCG) mukaisesti. Tuotteiden elinkaarivaihe on myös pyritty tunnistamaan. Kuviin on merkitty punaisella kilpaillut tuotteet ja vihreällä tuolloin vielä ei-kilpaillut tuotteet. Nämäkin muuttuivat kilpailluiksi vuosina 20062010. Vaaran merkkinä oli näkyvissä tuotekehitysvaiheen ohuus. Kaikki BCG-matriisin solut myös analysoitiin koko sairaalan tasolla resurssien käytön kannalta, esimerkkinä kassavirtaa tuottavat massatuotteet (vihreä=kuntoutus, sininen=lastenreuma, keltainen=erikoissairaanhoito). Analyysi oli osa sairaalan vuotuista suunnittelusykliä.


Miksi tähän ei reagoitu, kun vielä oli aikaa? Tärkein syy lienee paradoksaalisesti vuonna 2005 myönnetty EFQM-laatutunnustus (450/1000 pistettä). Tunnustus nähtiin tavoiteltuna lopputuloksena, päätepisteenä, joka riitti todistamaan sairaalan laadusta tarjouskilpailuissa. Kun vielä seuraavan vuoden sairaalan sisäisessä laatukilpailussa päädyttiin säätämään kriteereitä sopivan voittajan saamiseksi, katosi laatutyöltä uskottavuus, eikä sitä seuraavalle vuodelle suunniteltuun kansalliseen laatukilpailuun osallistumisesta enää tullut mitään.


Sairaala menetti huippuosaajiaan ja tuotekehittäji-ään eläkkeelle ja kilpailijoille. YT-neuvottelun jälkeen irtisanomisissa menetettiin vahingossa tärkeälinkki yliopistotason huippututkimukseen, ja perustetun kuntoutus(lahjoitus)professuurin resurssit paloivat rutiinityössä, kandiopetuksessa ja hallinnoimisessa ilman, että sairaalan kultakauden tutkimus-ja tuotekehitysverkostoja päästiin uudelleenrakentamaan. Lisäksi professuurin fokus oli kuntoutus, ei reumasairaudet. Näin tuota satojen tuhansien eurojen vuotuista investointia ei voitu käyttää sairaalan ydinliiketoiminnan kehittämiseen. Kuntoutuksen kehittämisosaaminen taas oli tuossa vaiheessa ohutta.

Tuotepaletin uudistamiseen ei pystytty, koska: 1. tarrauduttiin yhteen sairausryhmään, 2. tarrauduttiin Reumaan sairaalana - rakennuksena, kun erilaiset avohoitomuodot olivat jo aikaa sitten kulkeneet laitosajattelun ohi ja edelle, 3. rajoitettiin ajattelu vain yhden maan markkinoihin. Tähän sisäsyntyiseen kehityksen rajoitukseen oli syynsä: Helsingin yksikkö oli jouduttu sulkemaan tappiollisena sekä ensimmäiset venäläiset asiakkaat olivat maksaneet katteettomilla shekeillä ja tuoneet mukanaan sairaalabakteereita.


3. Luottamus


Samaan aikaan, kun Reumasairaalan strateginen merkitys Kansaneläkelaitokselle väheni, lisääntyi suurimman asiakkaan epäilys siitä, että kuntoutuksen nimellä sairaalassa tuotettiin erikoissairaanhoitoa ja tieteellisiä julkaisuja. Erityinen kipupiste oli KELA:n kuntoutuslain 4§ mukainen kuntouttava hoito, joka tosin alun perin olikin kehitetty hyödyntämään Kansaneläkelaitoksen omistamia sairaalapaikkoja.


Reumasairaala markkinoi kunnille ja sairaanhoitopiireille kuntouttavaa hoitoa lupaamalla, että "Reumasäätiön sairaalassa kuntoutuksen ja sairaanhoidon menetelmät yhdistyvät" ja "Kuntouttavan hoidon sisältö on pysynyt viimeisen parinkymmenen vuoden ajan hyvin samanlaisena. Kohderyhmiä ovat olleet ja ovat lapset, nuoret ja työelämässä olevat aikuiset. Sairauden määrittämisen ja hoidon käynnistämisen lisäksi siihen kuuluu...". Lisäksi kuntouttava hoito tuotettiin erikoissairaanhoidon osastolla, erikoissairaanhoidon potilaiden keskellä.


Kansaneläkelaitoksen käsiin päätyi myös Reumasairaalan ohjekirje potilaita lähettäville lääkäreille, jossa kerrottiin, kuinka erikoissairaanhoitoa tarvitsevat työikäiset potilaat, joilla epäiltiin tulehduksellista reumasairautta, voitiin lähettää kunnalle maksuttomasti ns. KELA:n paikalle Reumasairaalaan. Tämä johti toistuvasti ikäviin keskusteluihin.


Organisaatiouudistus ja kuntouttavan hoidon uusi standardi palauttivat osittain luottamuksen ja kuntouttavan hoidon sisältö läpäisi KELA:n toteuttaman auditoinnin.


JATKAMINEN OLISI VAATINUT UUDISTUMISTA


Vuosina 2002-2008 Reumasairaalassa aloitettiin kolme laajempaa hanketta, jotka onnistuessaan olisivat voineet synnyttää uutta liiketoimintaa ja tuoda sairaalaan uusia asiakasryhmiä. Nämä hankkeet kuitenkin kariutuivat eri syistä ennen kuin niitä päästiin pilotoimaan. Ainakin kehityshankkeista ensimmäinen voisi olla herätettävissä henkiin SOTE-uudistuksen ja uusien tietojärjestelmien käyttöönoton myötä.


Dokumentaatio ja valmistelumateriaali kaikista hankkeista on yhä olemassa.


Nämä kolme uudistusmallia perustuivat ajatukselle, että Reumasäätiön sairaala Heinolassa olisi jatkossakin valtakunnallinen reumasairauksien osaamiskeskus, vaikka muut sairauskeskeiset laitokset (mieli-ja tuberkuloosisairaalat) oli jo ajettu alas ja vaativin hoito keskitetty yliopistosairaaloihin. Keskussairaala-ja terveyskeskustasolla taas päivän sanoja olivat integraatio ja saumattomat hoitoketjut.


1. Kuntien reumapopulaation hoitopaketti = Jaalan malli


Vuonna 1995 Reumasäätiön sairaala käynnisti reumahoitajakoulutuksen, jonka tarkoituksena oli saada kuntiin reumasairauksien seurantaan ja hoitoon perehtyneitä hoitajia. Jaalan kunta oli yksi ensimmäisiä, joka lähetti terveydenhoitajansa tuohon koulutukseen ja myöhemmin kunnan johtavan lääkärin (MN) aloitteesta ulkoisti reumasairauksien erikoissairaanhoidon Reumasäätiön sairaalaan oman sairaanhoitopiirin sijaan.


Tästä kehitettiin ns. Jaalan malli, joka oli pohjana yhdessä Lahden yliopistokeskuksen kanssa käynnistetylle Teresa-hankkeelle (työnimenä Täikampa-malli), jossa ajatuksena oli koko reumapopulaation seuranta tietojärjestelmään tallennettujen ja potilaan itsensä raportoimien mittareiden avulla. Sairauden aktivoituessa reumahoitaja kutsuisi potilaan tarkastukseen ja ohjaisi hänet tarvittaessa reumatologiile.


Kunnille olisi voitu myydä kiinteähintaisia kokonaispaketteja reumasairauksien hoitoon lähtien reumahoitajan koulutuksesta aina vaativaan kuntoutukseen ja reumaortopediaan asti, mutta tarkkaan kohdistettuna niihin potilaisiin, jotka kuntoutuksesta ja hoidoista eniten hyötyisivät.


Hanke kaatui terveydenhuollon tietojärjestelmien kyvyttömyyteen toimia väestötasoisessa seurannassa. Tähän ongelmaan törmättiin myöhemmin myös Terveyshyöty-hankkeissa, jotka sisälsivät paljon Jaalan mallin elementtejä. Hankkeen pilotointiin haettiin TEKES-rahoitusta sekä EU-rahaa osana HEALTHSpacehanketta. Rahoituksen jäädessä puuttumaan hanke hiipui.


Periaatteessa kaikki krooniset terveysilmiöt ovat hoitoprosessin osalta hyvin samankaltaisia. SOTE- uudistuksessa tulisi huomioida, ettei tarvita erillisiä yhden asian tuotelinjoja alusta loppuun. Tärkeintä on järjestelmällinen ja kattava pitkäaikaissairauksien hoitomalli, jossa Reumasäätiön sairaala olisi voinut toimia yhtenä koordinaatiokeskuksena reumasairauksien osalta. Suurin osa hoidosta olisi toteutettu mahdollisimman lähellä potilasta paikallisen henkilökunnan voimin.


2. Keskussairaaloiden ulkoistettu reumasairauksien erikoissairaanhoito


Päijät-Hämeen keskussairaala oli vuosien ajan "ulkoistanut" reumasairauksien hoidon Reumasäätiön sairaalalle kiinteällä vuosihinnalla. Vuonna 2006 syntyi "Vaikuttajafoorumissa" keskusteluissa mm. Kymenlaakson ja Satakunnan sairaanhoitopiirien johtajien kanssa ajatus laajentaa mallia muihin keskussairaaloihin. Tämän ns. "Satakieli-hankkeen" tiimoilta käytiin useampia neuvotteluja, mutta hanke kaatui oman sairaalan asiantuntijoiden vastustukseen. Osa sairaalan reumatologeista kävi tarjoamassa sairaanhoitopiireille palveluja omana henkilökohtaisena liiketoimintanaan, joka nyt olisi päättynyt. Ne, jotka eivät keskussairaaloissa käyneet taas olivat haluttomia kiertämään ympäri maata. Näin tämä hanke kaatui sairaalan si­säiseen vastustukseen ja intressiristiriitoihin. Asiaan palattiin uudelleen juuri ennen konkurssia, mutta silloin sairaanhoitopiireillä ei enää ollut halukkuutta luopua osasta omaa toimintaansa, vaikka ulkoistettu toiminta olisikin tullut halvemmaksi.


Toisin kuin Päijät-Hämeen mallissa, reumasairauksien erikoissairaanhoito olisi nyt tuotu keskussairaalasta vuokrattuihin tiloihin, toimittu ikään kuin alihankkijana ilman, että muutos olisi ollut potilaalle näkyvä.


Tämä malli voisi toimia myös SOTE-uudistuksessa, jossa kiinteistöjen ja henkilöstön joustavampaan käyttöön ehkä kannattaisi pyrkiä.


3. Eurooppalainen vaikean lastenreuman osaamiskeskus


Vuonna 2005 Euroopan Unioni julkaisi raportin "Overview of current Centres of Reference on rare diseases in the EU" (http://www.eucerd.eu/?posttype=document&p=1198). Hankkeen vastuuvirkamiesten kanssa käydyissä keskusteluissa (MN) kävi ilmi, että vaikea lastenreuma voitaisiin hyvällä syyllä määritellä harvinaissairaudeksi, jolloin sille voitaisiin luoda eurooppalaisten osaamiskeskusten verkosto, jonka osana toimisi Reumasäätiön sairaalan lastenreuman alue. Lastenreumatologit olivat myös tämän hankkeen takana: "Harvinaisten sairauksien verkosto ja siellä lastenreumatologia olisi RSS lastenreumatologialle ainoa tulevaisuutta jotenkin turvaava tekijä..." Keskustelut kuitenkin päätyivät lastenreuman tulosalueen johtajavaihdosten myötä ja toisen kirjoittajista (Mikko) jättäessä sairaalan 2008.


Harvinaissairauksien asiantuntemuskeskukset ovat nykyisin osa EU:n toimintaa. Vaikea lastenreuma ei ole tässä joukossa.


KEHITYSHANKKEET JOHTIVAT VAIN RAHANMENOON


Uutta liiketoimintaa ei onnistuttu kehittämään hiipuvan entisen toiminnan tilalle ja sairaalan alamäki jatkui. Kun samaan aikaan toteutuneet kehityshankkeet jäivät tavoitteistaan, oli lopputuloksena konkurssi huhtikuussa 2010. Näitä epäonnistuneita ja kalliita hankkeita olivat mm. Helsinkiin avattu AVO-Reuma, joka toimi kalliissa vuokratiloissa eikä onnistunut löytämään omaa asiakaskuntaa kilpailluilla pääkaupunkiseudun markkinoilla. Viiden toimintavuotensa aikana se tuotti sairaalalle tappiota 825 k€ ja toimita päätettiin vuonna 2005.


Miljoonaluokan kehityshanke oli entisen henkilökunnan asuntolan (E-talo) saneeraaminen design-hotelliksi. Huolimatta monista yhteistyökumppaneista ja avustuksista, hanke johti sairaalan velkaantumiseen ja vuoden 2007 lopulla säätiön/konsernin lainamäärä oli jo 4,6 M€. Kun samaan aikaan Hotelli Valon käyttöaste jäi alle 20 % tasolle ja vuotuisen tappion määrä oli noin 0,5 M€, velkaantumiskierrettä ei päästy katkaisemaan. Samalla myös syötiin lainanottokapasiteetti ja muille kehityshankkeille ei enää riittänyt lainarahoitusta.


Kolmas kallis epäonnistuminen oli sairaalan loppuvuosina ulkopuolisen asiantuntemuksen ostaminen konsulteilta. Sairaalalla oli kolme jatkuvaa konsulttisopimusta, joiden vuosihinnat olivat 70 k€, 84 k€ ja 100 k€. Lisäksi käytettiin vero-, kilpailutus-, sopimus-, ulkoistus-, rakennus-ja sisustuskonsultteja. Yhteensä kustannus oli noin 460 k€ vuodessa. Tähän tuli lisäksi esimerkiksi vuonna 2007 ainakin seuraavat ydinliiketoiminnan ulkopuoliset kustannukset: Hotelli Valon piha ja valotyöt noin 200 k€, opasteet ja kyltit noin 100 k€, E-talon lainan korot noin 150 k€ ja E-talon lainojen lyhennykset noin 150 k€. Yhteensä noin 1 M€ vuosittainen ydintoimintaan liittymätön kulu jouduttiin rahoittamaan hiipuvan kliinisen työn tuotoilla. Tätä ei säätiön talous kestänyt montaakaan vuotta. Esimerkiksi vuoden 2007 talousarvio tehtiin 350 k€ tappiollisena. Ilman tätä 3,3 % "ohivirtausta" olisi budjetti ollut 650 k€ ylijäämäinen.


Uusia tuotteita kyllä pyrittiin edelleenkin kehittämään, mutta ne olivat auttamattomasti liian pieniä huomioiden Reumasairaalan infrastruktuurin ja velkataakan suuruus. Tällaisia olivat mm. omaishoitajien koulutusohjelma.


Kun lopulta sairaanhoitopiirit saivat ortopedian jononsa purettua, romahti ortopedian liikevaihto.


Näin jälkeenpäin voidaan todeta, että alussa mainittujen Reumasäätiö - Invalidisäätiö yhteistyöneuvottelujen kariutuminen oli onni onnettomuudessa: Reumasäätiön kaatuminen olisi saattanut vetää myös Invalidisäätiön mukaansa.


TIEDON JOHTAMINEN JA TIEDOLLA JOHTAMINEN


Reumasäätiön kohtalo kuvaa tietojohtamisen ongelmia usealla tavalla:




	Strategiatyössä ei toimintaympäristön muutoksia tunnistettu, tiedostettu, mitattu riittävällä intensiteetillä; olisi pitänyt nostaa esille kaikki hälytysmerkit (hitaat, nopeat, hiljaiset ja äänekkäät)5



	Puuttui yhteinen eri osapuolten välinen tietopohja tai se oli liian yleinen (kuten tuotteet ja niiden mittaus); näin ajantasainen tieto ei ollut apuna, vaan pikemminkin luottamus tuntumaan


	Tietojohtaminen ei saa olla erillään johtajuudesta; loistava laatujärjestelmä mitä ilmeisimmin oli toimiva itsenäisenä kokonaisuutena, mutta ohjasiko se johtajuutta vai toimiko johtajuus sisäisten intressien, mielikuvien ja valtapelien kautta





Tiedolla johtamisessa oli mitä ilmeisimmin haasteita. Kattavat tietovarannot kuitenkin puuttuivat. Samoin tietovarantojen käytettävyys oli ongelma. Kun vielä sisäisesti johtaminen oli vahvasti siiloutunut ja eriytynyt, ei tiedolla johtamiselle ollut todellista paikkaa, kysyntää. Johtaminen ja tiedonvaihtofoorumit jäivät ikään kuin ylimääräiseksi kerrokseksi, jonka alla kliininen työ jatkui entisten vuosikymmenien malliin.


Muutokseen sisältyy aina se riski, että kaikki ei jää ennalleen. Näin kävi Reumasäätiön sairaalallekin. Kun terveydenhuolto alkaa toimia yritysmaailman sääntöjen mukaan, se voi myös kokea yrityksen kohtalon. Reumasäätiön sairaalan kohtalon ehkä kouriintuntuvin opetus on se, että kaikkein riskialttein toimintamalli näyttää olevan julkisen sektorin ja puhtaan liiketoiminnan välimaastossa tasapainotteleminen, jolloin kohdataan yritysmaailman riskit ja vaarat, mutta työkalut ja valmius niiden kohtaamiseen ovat vasta kehitysvaiheessa, eikä toimintakulttuurikaan vielä ole liikemaailman lainalaisuuksiin sopeutunut. Tähän välimaastoon SOTE nyt on viemässä koko sosiaali- ja terveydenhuoltoamme.




Opetukset nykyiselle SOTE-ajalle:


Strategiset opetukset


- Jokaisen organisaation on tunnistettava ydintehtävänsä, asiakaskuntansa (asiakasryhmineen), sekä ydin- ja tukiprosessit


- Ydintehtävät on sopeutettava epäkypsiin markkinoihin: sote-markkinat eivät ole aitoja markkinoita, vaan:




	palvelujen kysynnän ja tarjonnan välissä on palvelujen tarve,


	palvelujen tarve väestötasolla on viime kädessä sote-politiikkaa, jossa eivät päde markkinatalouden lait - esim, yhdenvertaisuuden ja tasapuolisuuden periaatteet jne.





- SOTE on enemmän vakuutusjärjestelmä ja sopimusyhteiskunnan osa kuin puhdas markkinakenttä. Näin on myös löydettävä tähän sopivat kannusteet. Ne ovat sekoitus kapitaatio- ja suoriteperiaatetta.







Operatiiviset opetukset


- Varsinkin erikoissairaanhoidolle on ominaista:




	pitkälle kehitetty osaamispääoma,


	kallis toiminta tiloineen ja laitteineen.





- Sopimusten avulla on luotava pitkän aikavälin rahoitus. Pihlajalinna on pyrkinyt pitkiin sopimuksiin juuri tästä syystä: tasataan riskiä pitkälle ajalle ja mahdollistetaan pitkän tähtäimen osaamisen ja resurssien kehittäminen.


- ja perusterveydenhuollon toimintatavat ovat toisistaan poikkeavat mutta tarvitsevat keskinäistä synergiaa, vuorovaikutusta, yhteistyötä. Organisaatiot on luotava palvelemaan näitä tekijöitä asiakkaan kannalta.


- Tietojohtaminen vaatii sekä toimivaa TIEDOLLA JOHTAMISTA, että toimivaa TIEDON JOHTAMISTA. Näiden tekijöiden välillä on jatkuva synerginen yhteys.


- Myös managementin ja leadershipin välillä on myös oltava yhteys - muuten johtamista hallitsee mutujohtaminen.







Heinolan Reumasäätiön sairaalan tapaustutkimuksen (business case) keskeiset havainnot (Mikko Nenonen ja SUPERBOT-tekoäly 2025):




	
Muuttuvat markkinat: Sairaalan alamäki alkoi vuonna 2005 useiden tekijöiden vuoksi, mukaan lukien reumasairauksien hoitokäytäntöjen muutokset (lyhyemmät sairaalajaksot, avohoito), yliopistosairaaloiden lisääntynyt kilpailu ja kuntoutuspalveluiden avautuminen markkinavoimille.


	
Organisaatiohaasteet: Sairaala kohtasi sisäisiä haasteita, kuten tehotonta moniyksikköistä organisaatiomallia, vanhentunutta tuoteportfoliota ja luottamuksen menettämistä päärahoittajaansa (Kela) kohtaan. Johto ei myöskään tunnistanut ja ratkaissut näitä kehittyviä haasteita riittävästi.


	
EFQM-palkinnon paradoksi: Sairaala sai Euroopan Laatu-johtamisen Säätiön (EFQM) palkinnon vuonna 2005, mutta tätä pidettiin tavoitteena eikä välietappina, mikä esti tarpeelliset muutokset markkina-ja sääntelypaineiden kohtaamisessa.


	
Uusien aloitteiden epäonnistumiset: Useat yritykset uusien liiketoiminta-alueiden kehittämiseksi (Helsingin klinikka, design-hotellihanke, erikoispalveluiden ulkoistaminen) epäonnistuivat markkinaolosuhteiden, sisäisen vastustuksen ja huonon taloushallinnon vuoksi.


	
Opetukset SOTE 3.0:lle: Kirja käyttää sairaalan tuhoa varoituksena SOTE 3.0:n (Suomen sosiaali- ja terveydenhuollon uudistus) toteuttamisessa, joka, ellei sitä johdeta huolellisesti, tulee todennäköisesti kohtaamaan samanlaisia haasteita: sopeutuminen uuteen markkinarakenteeseen, sisäisen muutosvastuksen käsittely ja julkisen ja yksityisen sektorin yhteistyön monimutkaisuuksien hallinta. Se korostaa strategisen suunnittelun, vahvan johtamisen ja vankan tietohallinnan tarvetta. Kirja tarjoaa strategisia ja operatiivisia opetuksia tämän uuden ympäristön navigoimiseksi.





Kirja sisältää erilaisia kaavioita ja diagrammeja, jotka havainnollistavat sairaalan taloudellista tulosta, tuoteportfolion analyysia Bostonin matriisin avulla ja viestintästrategiaa henkilöstölle. Kirja tunnistaa ja analysoi opetuksia, jotka ovat sovellettavissa laajempaan SOTE 3.0 -uudistukseen.








1 SOTE 3.0 - Kohti SOTEn uutta kulttuuria, Suomen muutosmatka kolmen konkarin kertomana - Kansalaisten pärjääminen ja pärjäämistaidot keskiössä - SOTE 3.0: uusi toimintatapa ja uusi organisaatio, Olli Nylander, Kauko Koivuniemi, Mikko Nenonen, 176 sivua ISBN-13: 9789528083962 Kustantaja: BoD - Books on Demand Julkaistu: 20.01.2025


2 Reuman konkurssista oppia soten varalle, Mikko Nenonen & Olli Nylander, Suomen Lääkärilehti 3/2018 vsk 73, s. 118-119


3 Huunan-Seppälä Antti: Reumasairaalan varhaiset vaiheet, ss 11-12. Kirjassa: REUMA, Reumasairauksien osaamiskeskus 50 vuotta, Reumasäätiön sairaala 2001


4 Isomäki Heikki: Nivelreuman ennuste on merkittävästi parantunut, ss 25-32. Kirjassa: REUMA,Reumasairauksien osaamiskeskus 50 vuotta, Reumasäätiön sairaala 2001


5 Nylander Olli: Tietojohtaminen ja tapaus SOTE, BoD-Books, Norderstadt, Saksa 2017, ISBN 97895233995875

